**Tájékoztató a szakmai gyakorlat rendjéről**

A szakmai gyakorlat az adott szakhoz tartozó képzési és kimeneti követelmény által előírt gyakorlati felkészítés. A szakmai gyakorlat célja, hogy a megszerzett elméleti tudást a gyakorlatban is alkalmazni lehessen, a hallgatók betekintést nyerjenek a munka világába, a mindennapi munkafolyamatokba.

A szakmai gyakorlatra vonatkozó általános előírásokat a Nemzeti Közszolgálati Egyetem Tanulmányi és Vizsgaszabályzatának 15.§-a tartalmazza, az építő- és a környezetmérnöki szakmai gyakorlat megszervezésének, a jelentkezés és a gyakorlat teljesítésének részletes rendjét a Víztudományi Kar szakspecifikusan, a jelen tájékoztatóban található módon szabályozza.

Főbb tudnivalók:

* A szakmai gyakorlat minden hallgató számára kötelező.
* A szakmai gyakorlat teljesítése az abszolutórium (végbizonyítvány) feltétele.
* Azon hallgatók, akik a szakmai gyakorlatot nem teljesítik, záróvizsgára nem bocsáthatóak.
* A szakmai gyakorlat a szorgalmi időszakban is teljesíthető, a szakmai gyakorlaton való részvétel azonban nem jogosít a tanórák látogatása alóli felmentésre.
* A szakmai gyakorlatot csak két lezárt tanulmányi félévet követően lehet megkezdeni.
* A hallgató választhat szakmai gyakorlóhelyet önállóan vagy kérheti a Kar segítségét a választáshoz.

**A szakmai gyakorlat időtartama és a teljesítési ideje szakonként:**

|  |  |  |  |
| --- | --- | --- | --- |
| Szak | Tagozat | Gyakorlat eltöltésének ideje | Gyakorlat időtartama |
| Építőmérnöki BSc | Nappali | 6. félévet követően | 6 hét |
|  | Levelező |
| Környezetmérnöki BSc | Nappali | 4. félévet követően |
|  | Levelező |
| Vízügyi üzemeltetési mérnök BSc | Nappali | 4. félévet követően |
|  | Levelező |

**Szakmai gyakorlati felelősök elérhetőségei:**

* Vízgazdálkodás valamint Területi vízgazdálkodás specializáció:

Majer Fruzsina Kata, Cím: 6500 Baja, Bajcsy-Zsilinszky utca 12-14. Oktatási Épület 314/2.

* Víztisztítás-szennyvíztisztítás valamint Vízellátás-csatornázás specializáció:

Majer Fruzsina Kata, Cím: 6500 Baja, Bajcsy-Zsilinszky utca 12-14. Oktatási Épület 314/2.

**A szakmai gyakorlat teljesítésének folyamata:**

* A szakmai gyakorlatot biztosító fogadó szervezettel ki kell töltetni a **Befogadó nyilatkozatot** *(1. sz. melléklet)*2 eredeti példányban és eljuttatni a specializáció szerinti szakmai gyakorlati felelős részére legkésőbb a szakmai gyakorlat tervezett kezdését megelőző 4 hétig. Az engedélyezést követően ebből 1 eredeti példányt a hallgató visszakap, melyet a szakmai gyakorlati felelősnél lehet átvenni ügyfélfogadási időben. Szakmai gyakorlatot csak az engedélyezett befogadó nyilatkozattal lehet megkezdeni. A befogadó nyilatkozat leadása előtt a szakmai gyakorlat tervezett feladatairól egy vázlatot be kell nyújtani a szakmai gyakorlat felelős részére.
* Szakmai gyakorlat csak olyan szervezetnél teljesíthető, amellyel a Nemzeti Közszolgálati Egyetemnek érvényes együttműködési megállapodása van. Ennek hiányában a szervezet által kitöltött és aláírt **Együttműködési megállapodás szakmai gyakorlat megvalósítására** *(2. sz. melléklet)*című nyomtatványt4 eredeti példányban kell eljuttatni a szakmai gyakorlati felelős részére a befogadó nyilatkozattal megegyező határidőig. A megállapodás ellenőrzés és egyeztetés után aláírásra, majd visszaküldésre kerül a fogadó szervezet részére.
* A hallgató szakmai gyakorlatának teljesítéséhez a felsőoktatási szakképzésről és a felsőoktatási képzéshez kapcsolódó szakmai gyakorlat egyes kérdéseiről szóló 230/2012. (VIII. 28.) Korm. rendelet 17. § (1) bekezdése alapján a hallgató és a fogadó szervezet közötti hallgatói munkaszerződés megkötése szükséges. Amennyiben a fogadó szervezet nem bír önálló sablonnal, abban az esetben a *3.sz. mellékletben* található **Megállapodás szakmai gyakorlat teljesítéséről** című nyomtatványt kell kitölteni 2 eredeti példányban, melyből 1 példány a hallgatót, egy pedig a fogadó szervezetet illeti meg.
* A hallgatónak a Neptun rendszerben fel kell vennie a Szakmai gyakorlat című tantárgyat abban a félévben, amikor igazolni tudja annak teljesítését.
* A szakmai gyakorlat elvégzését követően a fogadó szervezet kitölti az **Igazolás és értékelés szakmai gyakorlat teljesítéséről** című formanyomtatványt *(4. sz. melléklet)*, melyből 2 eredeti példányt a hallgató lead a szakmai gyakorlati felelősnek legkésőbb a Szakmai gyakorlat tárgy felvételének félévére vonatkozó szorgalmi időszak utolsó hetének első napjáig.
* Amennyiben a szakmai gyakorlatot munkatapasztalattal szeretné a hallgató kiváltani, akkor a **Kérelem a szakmai gyakorlat munkatapasztalat alapján történő kiváltására** című formanyomtatványt *(5. sz. melléklet)* kell 2 eredeti példányban kitöltve leadni a szakmai gyakorlati felelős részére a Szakmai gyakorlat tárgy felvételének félévére vonatkozó szorgalmi időszak első hetének utolsó napjáig.
* A hallgató köteles a szakmai gyakorlatról munkanaplót vezetni és beszámolót készíteni, melyeket 1 példányban az igazolással együtt kell leadni a szakmai gyakorlati felelős részére a Szakmai gyakorlat tárgy felvételének félévére vonatkozó szorgalmi időszak utolsó hetének első napjáig. A beszámolóval és a munkanaplóval kapcsolatos tartalmi és formai elvárásokat a *6. sz. melléklet* tartalmazza.
* A szakmai gyakorlat teljesítésére vonatkozó aláírást (a hallgató által beadott dokumentumok, munkanapló és beszámoló ellenőrzése után) a szakmai gyakorlati felelős a neptun rendszerben a szorgalmi időszak utolsó napjáig rögzíti.